Broj: 711-I-364-M-43/23-02-23

Zagreb, 14. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Danijela Ferića,** **direktora trgovačkog društva Komunalac Fažana d.o.o.,** za davanjem mišljenja Povjerenstva, na 204. sjednici, održanoj 14. veljače 2023., daje sljedeće

**MIŠLJENJE**

1. **Temeljem članka 17. stavka 1. ZSSI-a, obveznik Danijel Ferić ne može istodobno uz obnašanje dužnosti direktora trgovačkog društva Komunalac Fažana d.o.o. biti i član predstavničkog tijela Istarske županije.**
2. **Sukladno članku 8. stavku 1. ZSSI-a, obveznik Danijel Ferić je dužan razriješiti okolnost istodobnog obnašanja dužnosti iz točke I. ovoga mišljenja.**

Obrazloženje

Zahtjev za davanjem mišljenja Povjerenstva podnio je Danijel Ferić, direktor trgovačkog društva Komunalac Fažana d.o.o. U knjigama ulazne pošte Povjerenstva zahtjev je zaprimljen 9. veljače 2023. pod poslovnim brojem 711-U-2870-M-43/23-01-2, povodom kojeg se vodi predmet broj M-43/23.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona. Uvidom u sudski registar Trgovačkog suda u Rijeci utvrđeno je da je jedini osnivač trgovačkog društva Komunalac Fažana d.o.o. Općina Fažana te da je Danijel Ferić direktor navedenog društva slijedom čega je isti u obvezi postupati sukladno odredbama ZSSI-a.

Nadalje, člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredaba toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je 1. ožujka 2019. započeo obnašanje dužnosti člana Uprave - direktora trgovačkog društva Komunalac Fažana d.o.o., kojemu je jedini osnivač Općina Fažana, s istekom mandata 28. veljače 2023. Obveznik dalje navodi da je u mišljenju Povjerenstva Broj: 711-I-494-M-37/22-03-19 utvrđeno da nema zapreke da obavlja i funkciju vanjskog člana Odbora za pomorstvo, promet i infrastrukturu Hrvatskoga sabora. Obveznik zaključno traži mišljenje može li uz funkciju direktora navedenog društva istovremeno obnašati i funkciju vijećnika u skupštini Istarske županije u kojoj mu je započela dužnost 17. lipnja 2021. te za koju ne primam naknadu ili je potrebno staviti mandat u mirovanje.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Vezano za odredbe članka 17. stavka 1. ZSSI-a Povjerenstvo obrazlaže da je člankom 3. stavcima 1. i 2. ZSSI-a propisano tko su obveznici u smislu toga Zakona.

Međutim, Povjerenstvo ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti širi od kruga dužnosnika definiranog ZSSI-om. Druga javna dužnost iz članka 17. stavka 1. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI-a.

Tako su članovi predstavničkih tijela jedinica lokalne i područne (regionalne) samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao obveznike. Povjerenstvo stoga tumači da obnašanje dužnosti člana predstavničkog tijela Istarske županije nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI-a.

Zakonom o lokalnim izborima u članku 78. stavku 1. podstavku 36. propisano je da član predstavničkog tijela jedinice lokalne i područne (regionalne) samouprave ne može istovremeno biti član upravnih tijela trgovačkih društava u vlasništvu jedinice.

Nadalje, Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19., 34/22. i 114/22.) uređen je način izbora, prava i obveze predsjednika i članova uprave trgovačkih društava te istim nije izričito propisano da predsjednik i članovi uprave društva s ograničenom odgovornošću u većinskom vlasništvu jedinice lokalne samouprave mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice područne (regionalne) samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom odredbi Zakona o lokalnim izborima i Zakona o trgovačkim društvima u konkretnom slučaju nije ispunjena iznimka propisana člankom 17. stavkom 1. ZSSI-a koja dopušta obnašanje druge javne dužnosti ako je „zakonom drugačije propisano“ te je stoga istodobno obnašanje dužnosti direktora trgovačkog društva Komunalac Fažana d.o.o. i člana predstavničkog tijela Istarske županije protivno odredbi članka 17. stavka 1. ZSSI-a, slijedom čega je obveznik Danijel Ferić dužan razriješiti okolnost istodobnog obnašanja navedenih dužnosti.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Danijel Ferić, putem e-maila
2. Objava na internetskoj stranici Povjerenstva
3. Pismohrana